ไทยสมุทรเผย3เดือนเบี้ยใหม่โตกว่า 13%
ไทยสมุทรเผย3เดือนผลการดำเนินงานเป็นที่น่าพอใจ
15 พ.ค. 2553

ไทยสมุทรเผย3เดือนผลการดำเนินงานเป็นที่น่าพอใจ 
นางนุสรา  บัญญัติปิยพจน์  กรรมการผู้จัดการ บริษัท ไทยสมุทรประกันชีวิต เปิดเผยว่า  ผลการดำเนินงานช่วง 3 เดือนแรกของปีนี้ 2553 บริษัทมีผลการดำเนินงานเป็นที่น่าพอใจ โดยมียอดเบี้ยประกันรับปีแรกจำนวน  596.70 ล้านบาท มีอัตราการเติบโตเพิ่มขึ้น  13.62% โดยมีเบี้ยประกันปีต่อไป จำนวน 2,082.80 ล้านบาท เติบโต 4.24% ส่งผลให้มียอดเบี้ยประกันรับรวม  2,679.50  ล้านบาท เติบโต 5.90%  ทั้งนี้ บริษัทฯ มีผลตอบแทนจากการลงทุนโดยรวมอยู่ที่ 6.32% โดยสัดส่วนการลงทุนของพอร์ต83% จะเป็นการลงทุนในสินทรัพย์ที่มีความเสี่ยงต่ำ ได้แก่ พันธบัตร เงินกู้กรมธรรม์ และตราสารหนี้ของธนาคารพาณิชย์ ส่วนที่เหลือจะเป็นสินทรัพย์ที่มีความเสี่ยงปานกลาง 
สำหรับ ทิศทางการดำเนินงานของบริษัท ในปีนี้ จะมุ่งมั่นดำเนินการมากขึ้นในการขยายฐานลูกค้าในระดับกลาง – บน เพื่อให้ได้ยอดขายตามเป้าหมายที่ตั้งไว้ โดยเริ่มจากพัฒนาการทำตลาดในเขตกรุงเทพมหานครและกระจายสู่หัวเมืองใหญ่ในต่างจังหวัดต่อไป ตลอดจนการขายเพิ่มเติมให้แก่ลูกค้าเก่า พร้อมทั้งการออกผลิตภัณฑ์ใหม่ เพื่อเพิ่มทางเลือกในการซื้อและสามารถตอบสนองความต้องการของลูกค้าได้อย่างสูงสุดและหลากหลาย โดยล่าสุด บริษัท ได้ออกกรมธรรม์ใหม่  Senior Happy  ซึ่งเป็นกรมธรรม์สำหรับผู้สูงอายุ ตั้งแต่ 55 ปีจนถึง 70 ปี และให้ความคุ้มครองจนถึงอายุ 99 ปี หรือตลอดชีพ ไม่ต้องตรวจสุขภาพ และไม่ต้องตรวจ HIV  ที่สำคัญเบี้ยประกันภัยเริ่มต้นเพียง 6 บาทต่อวัน โดยให้ความคุ้มครอง ทั้งกรณีเสียชีวิตด้วยเหตุปกติ และอุบัติเหตุ  หากผู้เอาประกันมีชีวิตอยู่จนครบสัญญา จะได้รับผลประโยชน์ 100% ของทุนประกันภัย